12.03.2007 17:37   Eesti Arengufondi nõukogu esimehe Indrek Neivelti sõnul on Ott Pärna väga suure potentsiaaliga juht, kellel on töötamise kogemus nii ettevõtluses kui ka riigisektoris, seda innovatsioonipoliitika väljatöötamisel ja rakendamise koordineerimisel.    Lisaks on Neivelti sõnul Pärnal vajalik teaduslik taust.    Ott Pärna peab oma esmasteks ülesanneteks meeskonna komplekteerimist, tegevusprotsesside väljatöötamist ja arenguseire käivitamist.    "Tegemist on suhteliselt väikese institutsiooniga, millel on ambitsioonikad ülesanded. Seda olulisem on  Arengufondi meeskonna komplekteerimine väga heade inimestega."    Ott Pärna on hariduselt ökonomist, kaitsnud magistrikraadi Tallinna Tehnikaülikoolis. Lõppfaasis on doktoritöö Inglismaal, Sussexi Ülikooli mainekas Teadus- ja Tehnoloogiapoliitika Uurimiskeskuses SPRU.    30. jaanuaril kuulutas Eesti Arengufond oma esimesel kohtumisel välja avaliku konkursi fondi juhatuse esimehe kohale.    Juhatuse esimees vastutab arengufondi tegevuse eduka käivitamise, selle strateegilise  juhtimise ja meeskonna moodustamise eest. Juhatuse esimees esindab arengufondi nii Eestis kui rahvusvaheliselt.    Eesti Arengufondi seaduse järgi võib fondi juhatus olla kuni kolmeliikmeline. Nõukogu on otsustanud, et juhatus on üheliikmeline, kuid juhatuse esimehe ettepanekul võib liikmete arvu suurendada.    Arengufondi eesmärk on algatada ja toetada muutusi, mis aitavad Eesti majandust ajakohastada, ekspordi kasvu tagada ja kõrget kvalifikatsiooni nõudvaid töökohti luua.